**Betre muskel- og skjeletthelse vil gi store innsparingar i sjukelønn**

**Over 1 million nordmenn, nesten 1 av 5 innbyggarar, har ulike former for muskel- og skjelettsjukdom. Dette er den største enkeltårsaka til sjukefråvær i Noreg. Ei betring av denne gruppa si helse, vil ha stor effekt på kostnadene ved sjukefråvær, både for dei enkelte, arbeidsgivarane og samfunnet.**

Revmatiske sjukdommar og muskel- og skjelettplagar utgjer 11 prosent av det samla helsetapet i Noreg og kostar samfunnet 255 milliardar kroner i året. Den største kostnaden tek pasienten sjølv, ved å leve eit liv med sjukdom. Det spesielle med revmatiske sjukdommar og muskel- og skjelettplagar er at det kostar så mykje utanfor helsestellet: Utgifter i samband med sjukefråvær og funksjonshemming er vesentleg høgare enn for alle andre sjukdomsgrupper. Dette har ikkje styresmaktene forstått.

NRF meiner norske styresmakter nå må prioritere muskel- og skjeletthelse høgare gjennom:

- Styrking av forsking på revmatiske sjukdommar og muskel- og skjelettplagar som tilsvarer det samla helsetapet

- Utviding av opptrappingsplanen virkeperiode og øyremerking av midlar til rehabilitering i kommunane

- Satsing på heilskapleg behandlings- og rehabiliteringsforløp for muskel- og skjelettsjukdommar - diagnosespesifikt og symptomspesifikt

Revmatiske sjukdommar og muskel- og skjelettplagar kan ikkje lenger pleiast gjennom fagre ord og gode intensjonar. Nå må norske styresmakter forstå alvoret og auke løyvingane deretter - *muskel- og skjeletthelse må prioriterast høgare!*